Source: https://www.slov-lex.sk/pravne-predpisy/SK/ZZ/1973/50/19791001.html
Timestamp: 2020-08-14 01:54:38+00:00
Document Index: 16224211

Matched Legal Cases: ['súd ', 'Súd ', '§ 16', 'Súd ', '§ 179', '§ 181', '§ 40', '§ 16', 'súd ', 'súd ', '§ 10', '§ 5', '§ 12', '§ 10', '§ 8', '§ 16', '§ 10']

Časová verzia predpisu účinná od 01.10.1979 do 31.08.1984
Socialistický štát utvára všestranné podmienky pre zdravý vývoj a výchovu detí. Vychovávať z detí riadnych občanov socialistického štátu je predovšetkým povinnosťou rodičov. V prípadoch, keď rodičia nezabezpečujú riadnu výchovu detí, môžu orgány na to príslušné robiť potrebné výchovné opatrenia podľa zákona o rodine. Na prehĺbenie týchto opatrení sa umožňuje zveriť dieťa do pestúnskej starostlivosti podľa tohto zákona, ak nie je možné zabezpečiť riadnu výchovu dieťaťa predovšetkým jeho osvojením a ak ústavná výchova nie je vhodná.
Pestúnom sa môže stať iba občan, ktorý má osobné predpoklady, najmä morálne a zdravotné, na zabezpečenie riadnej výchovy dieťaťa a ktorý spôsobom svojho života i života svojej rodiny, v ktorej bude dieťa vychovávané, zaručuje, že bude pestúnsku starostlivosť vykonávať na prospech dieťaťa a v súlade so záujmami socialistickej spoločnosti.
Ak dieťa požíva dôchodok z dôchodkového zabezpečenia (poistenia) alebo má nárok na výživné voči svojmu pestúnovi, patrí príspevok, len ak je vyšší, a to vo výške rozdielu medzi príspevkom a sumou dôchodku, prípadne výživného; rozsah vyživovacej povinnosti pestúna určí pre potreby rozhodnutia o výške príspevku súd na návrh príslušného okresného národného výboru.
Po skončení povinnej školskej dochádzky dieťaťa sa príspevok nevypláca, ak má dieťa vlastný hrubý mesačný príjem vyšší než 780 Kčs.
Výplata príspevku môže byť zastavená, ak dieťa uzavrie manželstvo a ak je v jeho rodine hrubý príjem na osobu vyšší než príjem uvedený v predchádzajúcom odseku.
Príspevok je 500 Kčs, a ak je dieťa staršie než 10 rokov, 600 Kčs za kalendárny mesiac.
Súd uloží rodičom, prípadne iným občanom povinným poskytovať výživné dieťaťu, ktorému sa poskytuje príspevok podľa tohto zákona, aby toto výživné poukazovali príslušnému okresnému národnému výboru (§ 16).
Nárok na výživné určené rozhodnutím súdu prechádza na štát, a to až do výšky poskytnutého príspevku. Ak je výživné vyššie než príspevok, ukladá sa dieťaťu až do jeho plnoletosti rozdiel medzi výživným a príspevkom na národnom výbore, ktorý vypláca príspevok. Súd môže v odôvodnených prípadoch povoliť použitie súm uložených na národnom výbore v prospech dieťaťa ešte pred dosiahnutím jeho plnoletosti.
Odmena pestúna, a to aj pri spoločnej pestúnskej starostlivosti manželov, je za každé zverené dieťa 200 Kčs za kalendárny mesiac.
Nároky podľa iných predpisov
Pre nároky podľa predpisov o nemocenskom poistení2), o sociálnom zabezpečení (poistení) včítane zabezpečenia členov rodín občanov konajúcich službu v ozbrojených silách3), o nemocenskej starostlivosti v ozbrojených silách4) a pre nároky podľa pracovnoprávnych predpisov5) sa posudzuje dieťa zverené do pestúnskej starostlivosti rovnako ako vlastné dieťa, a to aj po dosiahnutí jeho plnoletosti, pokiaľ mu patrí príspevok podľa tohto zákona; to platí aj pre nároky podľa § 179 ods. 1 a § 181 Občianskeho zákonníka a podľa zákona č. 41/1964 Zb. o hospodárení s bytmi, s výnimkou § 40.
Ustanovenie predchádzajúceho odseku platí však pre nároky na dávky z dôchodkového zabezpečenia (poistenia), len pokiaľ ide
o zápočet času, po ktorý sa pestúnka starala o dieťa vo veku do troch rokov alebo o invalidného maloletého, ktorý potreboval stálu opateru a nebol umiestnený v ústave sociálnej starostlivosti,
o hodnotenie výchovy detí na posúdenie nároku pestúnky na starobný dôchodok,
o hodnotenie starostlivosti o deti pri súbehu vdovského dôchodku s príjmom zo zárobkovej činnosti,
o nárok na výchovné k dôchodku pestúna, prípadne doterajšieho pestúna alebo jeho manžela.
Dieťaťu zverenému do pestúnskej starostlivosti nepatrí, a to ani po jeho plnoletosti, z dôvodu tejto starostlivosti nárok na sirotský dôchodok po pestúnovi (doterajšom pestúnovi), ani po jeho manželovi.
Pestúnska starostlivosť podľa tohto zákona sa môže vykonávať v osobitných zariadeniach, pokiaľ sú na tento účel zriadené a spravované národnými výbormi.
Ak príjemca príspevku zavinil, že sa príspevok vyplácal neprávom alebo v nesprávnej výške, je povinný tento príspevok vrátiť; to platí najmä, ak príspevok vylákal, zamlčal niektorú rozhodnú skutočnosť alebo nesplnil inú závažnú povinnosť uloženú týmto zákonom. O povinnosti vrátiť preplatok rozhoduje národný výbor, ktorý je príslušný rozhodovať o príspevku (§ 16). Sumy neprávom prijaté, pokiaľ je príjemca povinný ich vrátiť na základe vykonateľného rozhodnutia, sa môžu zrážať aj z bežne vyplácaného alebo neskôr priznaného príspevku.
Pred rozhodnutím o zverení dieťaťa do pestúnskej starostlivosti si súd vždy vyžiada vyjadrenie národného výboru príslušného podľa miesta bydliska občana, ktorému má byť dieťa zverené do pestúnskej starostlivosti, najmä o tom, či ide o občana vhodného na výkon tejto starostlivosti; súd môže požadovať odborné vyšetrenia a správy, najmä od orgánov štátnej zdravotnej správy, školskej správy a orgánov a odborných zariadení národných výborov, pokiaľ ide o výber občana vhodného na výkon pestúnskej starostlivosti a zdravotný stav dieťaťa.
O príspevku a odmene rozhoduje na žiadosť oprávneného okresný národný výbor príslušný podľa miesta bydliska dieťaťa, ktorý tiež príspevok a odmenu vypláca.
Okresné národné výbory vyhľadávajú a evidujú občanov, ktorí by boli vhodní na výkon pestúnskej starostlivosti; spolupracujú so súdom vo veciach pestúnskej starostlivosti.
Národné výbory poskytujú pestúnovi všestrannú pomoc potrebnú na zabezpečenie priaznivých podmienok pre výchovu a všestranný vývoj detí zverených mu do pestúnskej starostlivosti.
Okresný národný výbor pravidelne dozerá, či sa pestúnska starostlivosť riadne vykonáva a či plní svoj účel; pritom môže robiť potrebné opatrenia podľa zákona o rodine a predpisov podľa neho vydaných.
Pestún je povinný umožniť orgánu národného výboru dohľad nad výkonom pestúnskej starostlivosti.
Pre nároky z dôchodkového zabezpečenia [§ 10 ods. 2 písm. a) a b)] vzniknuté najskôr dňom začiatku účinnosti tohto zákona sa hodnotí žene, ktorá sa k tomuto dňu osobne starala o dieťa zverené jej súdom, v tejto starostlivosti nepretržite pokračovala a bola ustanovená za pestúnku dieťaťa, aj čas tejto predošlej starostlivosti o dieťa, a to aj pokiaľ sa vykonávala pred začiatkom účinnosti tohto zákona.
Obdobne sa postupuje, ak ide o ženu, ktorá ku dňu začiatku účinnosti tohto zákona bola už opatrovníčkou dieťaťa a o dieťa sa osobne starala, prípadne bola ustanovená za opatrovníčku neskôr a spĺňa tak podmienky uvedené v predchádzajúcom odseku.
Vláda Československej socialistickej republiky môže v súlade s dlhodobým programom spoločenskej starostlivosti o deti, o ktoré nie je inak náležite postarané,
zvyšovať sumy príspevku pre dieťa a odmeny pestúna podľa tohto zákona,
zvyšovať sumu najvyššej prípustnej hranice vlastného príjmu dieťaťa, uvedenú v § 5 ods. 5.
Federálne ministerstvo práce a sociálnych vecí a Ústredná rada odborov môžu po dohode s ministerstvami práce a sociálnych vecí republík a s ostatnými zúčastnenými ústrednými orgánmi ustanoviť, že výkon pestúnskej starostlivosti v osobitných zariadeniach, pokiaľ sú na tento účel zriadené a spravované národnými výbormi (§ 12), zakladá pestúnovi podľa príslušných predpisov účasť na dôchodkovom zabezpečení a nemocenskom poistení; v súvislosti s tým môžu odchylne od ustanovení § 10 upraviť nároky pestúna z tohto zabezpečenia (poistenia).
Ministerstvá práce a sociálnych vecí republík môžu po dohode s Federálnym ministerstvom práce a sociálnych vecí a s ostatnými zúčastnenými ústrednými orgánmi ustanoviť podrobnosti na vykonanie tohto zákona, najmä podrobnejšie upraviť povinnosti národných výborov pri jeho vykonávaní a podmienky nároku na príspevok, pokiaľ ide o sústavnú prípravu dieťaťa na budúce povolanie a o jeho vlastný príjem. Ďalej môžu odchylne od ustanovení § 8 a 9 a § 16 ods. 3 upraviť nárok na odmenu pestúna pri výkone pestúnskej starostlivosti v osobitných zariadeniach, pokiaľ sú na tento účel zriadené a spravované národnými výbormi; odmena pestúna sa v týchto prípadoch posudzuje ako mzda.
Zákon č. 54/1956 Zb. o nemocenskom poistení zamestnancov v znení zákonov č. 16/1959 Zb. a č. 87/1968 Zb., zákon č. 88/1968 Zb. o predĺžení materskej dovolenky, o dávkach v materstve a o prídavkoch na deti z nemocenského poistenia v znení zákona č. 99/1972 Zb. a predpisy vydané podľa týchto zákonov.
Zákon č. 101/1964 Zb. o sociálnom zabezpečení v znení zákonov ho meniacich (úplné znenie č. 5/1972 Zb. so zmenami vyplývajúcimi zo zákona č. 99/1972 Zb.), zákon č. 103/1964 Zb. o sociálnom zabezpečení družstevných roľníkov v znení zákonov ho meniacich (úplné znenie č. 8/1972 Zb. so zmenami vyplývajúcimi zo zákona č. 99/1972 Zb.) a predpisy vydané podľa týchto zákonov.
Zákon č. 32/1957 Zb. o nemocenskej starostlivosti v ozbrojených silách v znení zákonov č. 58/1964 Zb. a č. 87/1968 Zb.
§ 10 Nároky podľa iných predpisov